Nordjyllands Historiske Museum har igen i år fået mange besøgende. - Vi er glade for, at 105.823 gæster valgte at lægge vejen forbi vore attraktioner i 2012, hvilet er en stigning på ca. 3 % i forhold til 2011, siger museets direktør Lars Nørbach. Årets højdespringer er Lindholm Høje Museet med ca. 18 % flere besøgende i 2012, mens en anden af museets vikingetidsattraktioner Fyrkat har haft besøgstal på niveau med 2011. Møllehistorisk Samling og Havnø Mølle i Hadsund kan notere sig en lille fremgang i besøgstallet, ligesom Cirkus Museet i Rold, Boldrup Museum og Aalborg Historiske Museum hver har haft en fremgang på omtrent 1.000 besøgende. På plussiden for det samlede besøgstal tæller også, at Nordjyllands Historiske Museum og Mariager Museum fusionerede ved årsskiftet 2011 og 2012, hvilket har givet 3.214 flere gæster. Afdelinger, som har haft størst tilbagegang i besøgstallet, er Hals Museum og Lystfartøjsmuseet, hvor man begge steder kan se en halvering af besøgstallet i forhold til 2011. Hertil kommer, at Hobro Museum og Gråbrødrekloster Museet hver har mistet omtrent 500 besøgende i forhold til sidste år. - Tilbagegangen i Hals må helt klart tillægges, at museet af sparehensyn desværre måtte vinke farvel til sin faste inspektør for et år siden, konstaterer Lars Nørbach. Men samlet set er vi meget tilfredse med, at vore udstillinger og aktiviteter i 2012 har forøget interessen for vore museer, siger Lars Nørbach.

Opsummering:
Atter et år med flotte besøgstal på Nordjyllands Historiske Museum - over 100.000 besøgende på museets udstillingssteder i 2012.